Καλβί

Το Καλβί (γαλλικά: Calvi) είναι γαλλική κοινότητα στο νομό Άνω Κορσικής στη διοικητική περιοχή της Κορσικής. Είναι χτισμένο στον ομώνυμο κόλπο και βρίσκεται στα βορειοδυτικά του νησιού. Έχει πληθυσμό 5.559 κατοίκους (2017) και με το Κορτέ αποτελούν τις δύο υπονομαρχίες του νομού.

Οι κάτοικοι ονομάζονται Καλβαί (ζ).

Περιγραφή 

Η μικρή πόλη Καλβί βρίσκεται στο βορειοδυτικό άκρο της Κορσικής, απέναντι από την ακτή της Κυανής Ακτής στα νότια παράλια της Γαλλίας και κατέχει προνομιακή θέση στην Κορσική. Είναι η οικονομική και τουριστική πρωτεύουσα της περιοχής Μπαλάνι, μαζί με την κοινότητα Ιλ-Ρους είναι οι δύο μεγαλύτερες κοινότητες αυτής της περιοχής. Το Καλβί είναι σήμερα ένας από τους σημαντικότερους τουριστικούς πόλους της Κορσικής. Την κοινότητα διαρρέει ο ποταμός Φιγκαρέλα.

Το ήπιο κλίμα, οι αμμώδεις παραλίες, η ψηλότερη οροσειρά της Κορσικής Μόντε Σίντο που την περιβάλλει, η παλιά ακρόπολη, το ιστορικό της παρελθόν, τα λιμάνια και το διεθνές αεροδρόμιο είναι τα κύρια πλεονεκτήματα της πόλης.

Στην πόλη, πέραν των γαλλικών που είναι η επίσημη γλώσσα, ομιλείται ακόμη η διάλεκτος Καλβαί της κορσικανικής γλώσσας.

Στην περιοχή παράγονται εξαιρετικά κρασιά με ελεγχόμενη ονομασία προέλευσης Corse Calvi.

Κλίμα 
Το Καλβί απολαμβάνει ένα μεσογειακό κλίμα με ευνοϊκές κλιματικές συνθήκες, ήπιους, υγρούς χειμώνες και ζεστά, ξηρά καλοκαίρια. Λόγω της θέσης της, η πόλη και ολόκληρη η περιοχή Μπαλάνι υπόκεινται σε ισχυρούς ανέμους. Οι βροχοπτώσεις είναι χαμηλές, γεγονός που εξηγεί την καλοκαιρινή ξηρασία και τις μεγάλες πυρκαγιές που προκύπτουν κάθε χρόνο (37 ημέρες το χρόνο με βροχή> 5 mm).

Ιστορία 
Δείτε επίσης: Ιστορία της Κορσικής

Προϊστορία -Αρχαιότητα 
Αρχαιολογικές ανασκαφές που πραγματοποιούνται κατά μήκος της ακτής και στην ενδοχώρα δείχνουν ότι ο όρμος είχε κατοικηθεί από τη νεολιθική εποχή (5.000 έως 2.500 χρόνια π.Χ.). Τα ευρήματα που ανακαλύφθηκαν δείχνουν τις κύριες τοποθεσίες: την παραλία της Άλγκα, το Ρακού, τη χερσόνησο Ρεβελάτα στη θάλασσα, και στο εσωτερικό, το οροπέδιο Σέρα και το Γκρότα Ανέλου, όλοι σημαντικοί χώροι για την προϊστορία της πόλης.

Λίγα είναι γνωστά για την πρώιμη ιστορία, αλλά οι Φοίνικες, οι Φωκαείς και οι Ετρούσκοι είχαν ήδη οικισμούς στην περιοχή του σημερινού Καλβί. Οι Ρωμαίοι έχτισαν έναν οικισμό που ονόμασαν Sinus Caesiae (πιθανώς επίσης Sinus Casalus) στην περιοχή της Κάτω πόλης, από την οποία προέρχεται το σημερινό Καλβί. Κατά τη ρωμαϊκή εποχή το Καλβί ήταν ένα ασφαλές καταφύγιο για τους εμπορικούς στόλους και συγχρόνως στρατιωτική και ναυτική βάση. Τον 2ο αιώνα μ.Χ., ο Αλεξανδρινός γεωγράφος Πτολεμαίος (90-168) χαρακτήρισε την πόλη ως «το πιο γνωστό λιμάνι του νησιού».

Μεσαίωνας 
Τον 11ο αιώνα, μετά τις επιθέσεις των Σαρακηνών, τη διακυβέρνηση της Κορσικής ανέλαβε η Πίζα, η οποία κατέλαβε την πόλη. Μετά από διαμάχες μεταξύ της Πίζας και της Δημοκρατίας της Γένοβας σχετικά με την κυριότητα του νησιού, ακολούθησε μια ταραχώδης περίοδος με την εναλλαγή της κυριαρχίας μεταξύ των κορσικανών ευγενών, της Γένοβας και του βασιλείου της Αραγονίας. Το 1278, οι κάτοικοι του Καλβί ζήτησαν από τη Γένοβα υποστήριξη κατά των τοπικών ευγενών. Έτσι η πόλη πέρασε στην εξουσία της Γένοβας, η οποία επέκτεινε την ακρόπολη, της χορήγησε αυτόνομο καθεστώς και πολλά προνόμια. Οι ντόπιοι ευχαρίστησαν τη Γένοβα υποσχόμενοι πίστη, ακόμη και κατά τη διάρκεια των αγώνων για ανεξαρτησία. Σήμερα, στην είσοδο της άνω πόλης υπάρχει το λατινικό σύνθημα Civitas Calvi semper fidelis  (Η πόλη του Καλβί είναι πάντα πιστή).

Νεώτερη εποχή 

Τον 16ο αιώνα, οι Γάλλοι προσπάθησαν να κατακτήσουν την περιοχή εκδιώκοντας τους Γενουάτες. Το Καλβί αντιστάθηκε στους επίδοξους νέους κατακτητές αν και τελικά η Κορσική πέρασε προσωρινά στην κυριαρχία των Γάλλων από το 1553 έως το 1559, οπότε και επανήλθε η κυριαρχία της Δημοκρατίας της Γένουας.

Τον 18ο αιώνα υπήρξε μια σύντομη περίοδος ανεξαρτησίας της Κορσικής υπό τον Πασκουάλε Πάολι, η οποία τελείωσε με την προσάρτηση της Κορσικής στη Γαλλία το 1768. Όταν ο Πάολι προσπάθησε να επαναφέρει την Κορσική υπό την επιρροή του με την υποστήριξη του Βασιλείου της Μεγάλης Βρετανίας, το Καλβί καταστράφηκε σε μεγάλο βαθμό από το βρετανικό στόλο το 1793.

Μετά  την ανεξαρτησία της Αλγερίας (1962) και τη συνακόλουθη απώλεια των γαλλικών εδαφών στη Βόρεια Αφρική, το 1967 στο Καλβί εγκαταστάθηκε το δεύτερο σύνταγμα της Λεγεώνας των Ξένων.

Αθλητισμός 
Ο ποδοσφαιρικός σύλλογος της πόλης είναι ο σύλλογος Φουτμπόλ Κλαμπ Καλβί. Ιδρύθηκε το 1953 και παίζει στο Ερασιτεχνικό Πρωτάθλημα Γαλλίας (CFA) "C".

Εκδηλώσεις 

 Κάθε Μεγάλη Παρασκευή στο Καλβί, όπως και σε πολλές πόλεις στην Κορσική, οργανώνονται θρησκευτικές εκδηλώσεις. Δύο περιφορές  διασχίζουν την πόλη: μία το πρωί στις 9 και μία το βράδυ από τις 9:30 μ.μ. Τα μέλη της αδελφότητας του Αγίου Εράσμου με κόκκινα διακριτικά και του Αγίου Αντωνίου με γκρι διασχίζουν την πόλη σε πομπή, οι πρώτοι περιφέροντας το «Σώμα του Χριστού» και οι δεύτεροι το άγαλμα της «Παναγίας των θλίψεων» ντυμένης στα μαύρα. Χιλιάδες κεριά φωτίζουν τα παράθυρα των δρόμων της περιφοράς.

 Ο Άγιος Έρασμος (A Sant'Eramu) είναι ο πολιούχος άγιος των ψαράδων και των ναυτικών και τιμάται με πατροπαράδοτη γιορτή της αδελφότητας του Αγίου Εράσμου. Κάθε χρόνο στις αρχές Ιουνίου πραγματοποιείται περιφορά στους δρόμους της κάτω πόλης. Το άγαλμά του περιφέρεται από τα μέλη της αδελφότητας του Αγίου Εράσμου και εκείνων του Αγίου Αντωνίου επίσης, πριν επιβιβαστεί σε μια βάρκα και ανοιχτεί στη θάλασσα, όπου ένα στεφάνι ρίχνεται στη μνήμη όλων των χαμένων ναυτικών.
 Το φεστιβάλ μουσικής «Πολυφωνικές Συναντήσεις» (Rencontres Polyphoniques) διοργανώνεται κάθε χρόνο το Σεπτέμβριο. Αυτό το σημαντικό γεγονός λαμβάνει χώρα στην ακρόπολη και συγκεντρώνει πολυφωνικά συγκροτήματα από όλο τον κόσμο.
 Το Φεστιβάλ Τζαζ Καλβί πραγματοποιείται κάθε Ιούνιο από το 1987.
 Εθνική εορτή: κάθε 14 Ιουλίου, μια μεγάλη γιορτή πυροτεχνημάτων διοργανώνεται από την πόλη.
 Καλβί ον δε Ροκς. Αυτό το ετήσιο φεστιβάλ είναι ένα σημείο συνάντησης μεταξύ τοπικών και διεθνών πολιτισμών. Πραγματοποιείται κατά τη διάρκεια 3 βραδιών τον Ιούλιο, στην παραλία, με μεγάλα ονόματα της ηλεκτρονικής μουσικής και DJs.

Η παραλία Πινέντ 

Η διάσημη παραλία του Καλβί το καλοκαίρι εξυπηρετείται από το Trinighellu, το μικρό παραθαλάσσιο τρένο. Πήρε το όνομά της από ένα θαλασσινό πευκοδάσος στα ανατολικά της πόλης, που εκτείνεται κατά μήκος της παραλίας μέχρι τις εκβολές του ποταμού Φιγκαρέλα.

Η παραλία έχει τουριστικές εγκαταστάσεις, εστιατόρια, καφετέριες κλ, που την καταλαμβάνουν μόνο εν μέρει. Υπάρχουν σχολές ιστιοπλοΐας και καταδύσεων, γήπεδα τένις, πάρκο και αθλητικές εγκαταστάσεις. Η σιδηροδρομική γραμμή της Κορσικής που διέρχεται μεταξύ της παραλίας και του πευκοδάσους, κάνει έξι στάσεις κατά μήκος της παραλίας.

Από το 2011, έχει εγκατασταθεί ένας ξύλινος διάδρομος κατά μήκος των σιδηροτροχιών, στο δυτικό τμήμα του πευκοδάσους.

Αξιοθέατα - Τουρισμός 

Στην πόλη βρίσκονται πολλά αξιοθέατα, όπως:

 Η γενουατική ακρόπολη (15ος αιώνας), σύμβολο της πόλης, και το εσωτερικό του τείχους, με παλιά σπίτια και τον καθεδρικό ναό Σαιν-Ζαν-Μπατίστ, που κατασκευάστηκε τον 13ο αιώνα.
 Το παλάτι των κυβερνητών, ήταν η κατοικία των Γενουατών κυβερνητών τον 16ο και 17ο αιώνα. Σήμερα φιλοξενούν ένα σύνταγμα της Λεγεώνας των Ξένων.

 Ο πύργος του Καλβί. Χτισμένος το 1495, αυτός ο επιβλητικός πύργος, ήταν ένα παλιό παρατηρητήριο-φυλάκιο, το οποίο αργότερα χρησιμοποιήθηκε στο εμπόριο σαν αποθήκη αλατιού. Βρίσκεται δίπλα στα τείχη της ακρόπολης, τα οποία μαζί με τον πύργο ταξινομήθηκαν ως ιστορικά μνημεία το 1992.

 Το λιμάνι είναι ένας χώρος γεμάτος ζωή, με πολυάριθμα εστιατόρια και καφετέριες.
 Η εκκλησία μπαρόκ Σαιντ-Μαρί-Μαζέρ, σε ροζ αποχρώσεις.
 Η όμορφη αμμώδης παραλία μήκους 6 χιλιομέτρων.

 το Παρεκκλήσι της Παναγίας της Σέρα με πανοραμική θέα στον κόλπο του Καλβί και το άγαλμα της Παναγίας. Η Παναγία της Σέρα είναι τόπος προσκυνήματος (παρεκκλήσι και άγαλμα της Παναγίας) και βρίσκεται σε ένα λόφο στην έξοδο του Καλβί. Ένα ιερό υπήρχε εκεί από το 1479 αλλά καταστράφηκε κατά τη διάρκεια της πολιορκίας του 1794. Το σημερινό κτίριο κατασκευάστηκε μεταξύ 1850 και 1860. Το άγαλμα της Παναγίας ανεγέρθηκε το 1950.Το παρεκκλήσι έχει θέα στο Καλβί και προσφέρει υπέροχη πανοραμική θέα σε όλο τον κόλπο. Το παρεκκλήσι γιορτάζει στις 8 Σεπτεμβρίου.
 το Φυσικό καταφύγιο Σκάντολα, προστατευόμενη περιοχή της παγκόσμιας κληρονομιάς της UNESCO στην οποία η πρόσβαση είναι δυνατή μόνο με πλοίο, υπάρχουν αναχωρήσεις από το Καλβί.

Παραπομπές

Εξωτερικοί σύνδεσμοι 

 Η επίσημη ιστοσελίδα της κοινότητας (γαλλικά)
 Καλβί-Τουρισμός

Πόλεις της Κορσικής
Πόλεις της Γαλλίας